પાણીની સમસ્યા માટે લડત ચલાવી રહેલા સ્ટેટ બેંક ઓફ ઈન્ડિયાના પૂર્વ મેનેજર સવીલાલભાઈ ચૌધરી કહે છે, “સ્થળાંતર એ ગંભીર બાબત છે, પરંતુ અહીંના આદિવાસી ખેડૂતો પાસે અન્ય કોઈ વિકલ્પ નથી. હું બેંકમાં મેનેજર હતો ત્યારે આ વિસ્તારમાં દુધાળાં પશુઓ માટે અપાયેલી લોન રિકવર થઈ શકતી નહોતી. કારણો તપાસતાં જણાયું કે પાણીના અભાવે ખેતી ન કરી શકતા આ વિસ્તારના આદિવાસી ખેડૂતોના પરિવારને ખાવાનાં ફાંફાં છે ત્યારે પશુઓ માટેનો ઘાસચારો ક્યાંથી લાવવો? પાણીની એક સમસ્યા તેમના જીવનમાં ઘણી સમસ્યાઓ સર્જી રહી છે. આદિવાસી બાળકોમાં અભ્યાસનું પ્રમાણ ઓછું હોવાનું પણ આ એક કારણ છે. સ્થળાંતરને કારણે ઘણાં બાળકો શાળાનો ઝાંપો જોઈ શકતાં નથી.”